《马嵬八景次韵为阎方伯赋 其三 地涌双泉》
明代·程敏政

谁从坡下凿重渊，觱沸开成两玉泉。根蚀云萝常脉脉，影涵风筱共涓涓。

旱时几藉龙功普，跑处疑存虎迹圆。能遣菜根滋味好，千金一歃敢争妍。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。